Is-Segretarju Ġenerali tal-Kunsill, wara li kkonsulta mal-Presidenza, iddeċieda dwar għadd ta' miżuri preventivi ġodda li jqisu l-aħħar żviluppi fit-tixrid tal-coronavirus (COVID-19) kif ukoll parir mediku espert aġġornat. Il-miżuri ġew ikkomunikati lid-delegati tal-istati membri u lil oħrajn li huma milquta minnhom. Jidħlu fis-seħħ mil-lum (9 ta' Marzu). L-għadd ta' laqgħat tal-Kunsill, il-korpi preparatorji u l-gruppi ta' ħidma tiegħu ser jitnaqqas. Deċiżjonijiet dwar liema laqgħat għandhom jinżammu ser jittieħdu fuq bażi regolari mill-Presidenza. Id-daqs tad-delegazzjonijiet li jipparteċipaw fil-laqgħat ser ikun limitat. Il-gruppi kollha ta' viżitaturi u taħriġ mhux essenzjali ser jiġu sospiżi Il-persunal tas-SĠK huwa mħeġġeġ jillimita kemm jista' jkun laqgħat interni u jkompli josserva skrupolożament il-miżuri ta' iġjene rakkomandati. Barra minn hekk, il-lista ta' żoni li għalihom japplikaw restrizzjonijiet fuq l-ivvjaġġar għall-persunal tas-SĠK ġiet aġġornata biex tqis l-aħħar deċiżjonijiet mill-awtoritajiet Taljani. L-enfasi ta' dan l-approċċ jirrifletti bidla lejn miżuri aktar ġenerali minħabba li l-virus issa huwa preżenti b'mod konsiderevoli fil-biċċa l-kbira tal-Istati Membri, inkluż il-Belġju, u li dan l-iżvilupp x'aktarx li jkompli. F'konformità man-normi internazzjonali, is-SĠK għandu fis-seħħ protokolli fil-każ li jkun jeħtieġ li jindirizza kwalunkwe każ ieħor ikkonfermat ta' COVID-19 fost il-persunal tiegħu jew fil-bini tiegħu. Is-SĠK ser ikompli jissorvelja mill-qrib is-sitwazzjoni, u jinsab lest li jintroduċi aktar miżuri skont l-iżviluppi.